Document ID: 32006R0479

KOMISIJAS REGULA (EK) Nr. 479/2006
(2006. gada 23. marts)
par atļaujām dažām mikroelementu savienojumu grupas piedevām
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām (1), un jo īpaši tās 3. pantu un 9. panta d) punktu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (2), un jo īpaši tās 25. pantu,
tā kā:
(1)
Regulā (EK) Nr. 1831/2003 piedevu izmantošanai dzīvnieku ēdināšanā paredzētas atļaujas.
(2)
Regulas (EK) Nr. 1831/2003 25. pantā paredzēti pārejas posma pasākumi attiecībā uz barības piedevu izmantošanas atļaujas pieteikumiem, kas iesniegti atbilstīgi Direktīvai 70/524/EEK pirms Regulas (EK) Nr. 1831/2003 piemērošanas dienas.
(3)
Atļaujas pieteikumi piedevām, kas uzskaitītas šīs Regulas pielikumā, tika iesniegti pirms Regulas (EK) Nr. 1831/2003 stāšanās spēkā.
(4)
Atbilstīgi Direktīvas 70/524/EEK 4. panta 4. punktam sākotnējās atsauksmes par šiem pieteikumiem Komisijai nosūtītas pirms Regulas (EK) Nr. 1831/2003 piemērošanas dienas. Līdz ar to šie pieteikumi joprojām izskatāmi saskaņā ar Direktīvas 70/524/EEK 4. pantu.
(5)
Pieteikuma iesniedzējs pieprasījis atļauju izmantot dzelzs, mangāna, vara un cinka helātus ar sintētisko glicīnu. Helātu izmantošana var palīdzēt atrisināt dažas ar mikroelementu uzņemšanu saistītas problēmas, kuras rodas, tos lietojot citās formās. Atļauts līdzīgs produkts, kas satur no sojas proteīna iegūtas aminoskābes. Tomēr šajā atļaujas pieprasījumā par mikroelementu helātveidotāju izmantots sintētiskais glicīns, un tāpēc ir vajadzīga īpaša atļauja.
(6)
Pamatojot dzelzs, mangāna, vara un cinka sintētiskā glicīna helātu izmantošanu, pieteikuma iesniedzējs iesniedzis attiecīgu dokumentāciju.
(7)
Komisija lūgusi Eiropas Pārtikas nekaitīguma iestādi (“Iestāde”) izvērtēt atļaujas pieteikuma pamatošanai iesniegtos datus. Šo lūgumu izpildot, Iestāde 2005. gada 29. novembrī sniegusi atzinumu par dzelzs, mangāna, vara un cinka sintētiskā glicīna helātu izmantošanu.
(8)
Iestādes atzinums liecina, ka ir ievēroti nosacījumi, kas paredzēti Direktīvas 70/524/EEK 3.a pantā. Tāpēc jāatļauj izmantot dzelzs, mangāna, vara un cinka helātus ar sintētisko glicīnu.
(9)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Pielikumā noteiktos mikroelementu savienojumu grupas preparātus bez termiņa ierobežojuma atļauts izmantot par dzīvnieku barības piedevu, ievērojot minētajā pielikumā paredzētos nosacījumus.
2. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 23. martā

Labels: 0
3
17
6